Solberg: - Ikke hatt mistanke om at han har et narkotikaproblem
- Når vi lager lover i dette landet, må vi leve etter dem også, slår Solberg fast i en hastepressekonferanse etter at det tirsdag kveld ble kjent at hennes partikollega Henning Warloe er siktet for oppbevaring og bruk av narkotika. Warloe er siktet for oppbevaring og bruk av narkotika etter straffelovens §162 første ledd. Solberg mener Warloe nå står foran en vanskelig tid. - Det har vært viktig å ta vare på Henning Warloe gjennom dette. Det er en vanskelig situasjon for ham, mye som har rast sammen i løpet av kort tid. Vi har prøvd å bistå han. Warloe har vært ærlig og ryddig overfor partiet. Når skal han tilbake på Stortinget? - Det vet jeg ikke. Nå må han få muligheten til å gjøre sine egne refleksjoner, gjøre seg ferdig med politiet og konsentrere seg om det. Det blir et spørsmål når han selv føler at han skal komme tilbake igjen arbeidet. Jeg håper det er så snart som mulig. Vi har en utbyttingsordning og foreløpig er han utbyttet for noen dager til. Han må først og fremst konsentrere hodet sitt om de problemene han står oppe i nå. Han har familie og andre som han må forholde seg til.- Hva har Warloe sagt om forholdet til personen som skal ha disponert leiligheten? - Dette er en person, en bekjent av ham, som har hatt problemer i livet sitt, hatt trøbbel med boligforholdene her i Oslo, og dermed har fått lov til å oppbevare ting i leiligheten. Henning har vært dumsnill. Mannen har ikke bodd der, men har fått en nøkkel for å hente tøy og gjøre ting. Det er sjenerøs hjelp til en person. Han har lånt ut nøkler til stortingsleiligheten, som i seg selv ikke er lov, sier Solberg. - Har du hatt mistanke om han har hatt et narkotikaproblem? - Nei, det er ukjent for meg. Jeg har ikke hatt mistanke om det. I hvilken sammenheng har han sagt at narkotikabruken skal ha foregått? - Vi har fått bekreftet at han har svart ja på å ha brukt narkotika i en sammenheng. Jeg driver ikke politietterforskning, og går ikke inn på hvilken sammenheng dette er brukt i. Det er politiets oppgave. Kan det ha vært i en Høyre-sammenheng? - Nei, det er det ikke. - Du og Warloe er omtrent like gamle og begge fra Hordaland - hvilket forhold har du til ham? - Jeg har kjent ham i 35 år og vi har omgått hverandre helt siden tiden i Unge Høyre. Jeg har ikke et personlig vennskapsforhold til ham, mer et kollegialt forhold, sier hun. Når vil du ta kontakt med ham igjen? - Det blir vel kanskje i morgen. Jeg har snakket med ham i dag, og vi er flere som snakker med ham.Kommentator i VG, Frithjof Jacobsen, mener det er vanskelig å spå hvordan dette vil påvirke partiet. - Det er alltid noen som er skråsikre på at det vil skade partiet, men de tar ofte feil. Dette gjør nok vondt for Høyres stortingsgruppe, og det har blitt reagert kraftig mot Warloe. Jacobsen mener Hordaland er et viktig fylke for høyre, men det er ikke sannsynlig at Warloe vil fortsette som politiker. - Han har blitt oppfordret til å ikke søke videre som stortingspolitiker, og trukket seg som nestleder av Hordaland Høyre. Warloe er kanskje ferdig som politiker på alle nivå, sier Jacobsen.
Høyre-leder Erna Solberg er klar på at misbruk av narkotika er uforenlig med å være stortingsrepresentant i hennes parti.